Die prei confit braai stadig in botter en sout vir omtrent 'n uur, terwyl ek die huis skoon maak. Dit is die eerste keer wat ek ons eerste (!) Le Creuset pot gebruik, 'n Kersgeskenk van J se ouma wat nie meer vreeslik gesond is nie. Sy wou vir Kersfees iets vir elke kleinkind gee wat hul vir baie jare sou kon gebruik, en het besluit op Le Creuset potte. Elke kleinkind kon een uitkies. Ek verstaan haar sentiment – ek imagine hoe ons oor dertig jaar steeds kos maak in hierdie pot, hoe die kinders groot word met dit as deel van die algemene kombuis mise-en-scène, soos die broodmes wat my ouers op hul troudag gekry het en waarmee elke sny brood van my kleintyd gesny is.